  Майя Бывальцева Удмуртиын Кам шур вамен выж лэсьтонын стройотрядъёслэн ужан сезонзы йылпумъяськиз. Кызьы ивортӥз 25-тӥ гудырикошконэ улосвыл тӧролэн, но кивалтэтлэн пресс-службазы, студентъёсты ӟечкыланы вуиз элькунлэн тӧроез Александр Соловьёв. «Та бадӟым лэсьтӥськон кемалась потӥз ни, кызьы шуо, «финиш гож азе». Огъя бадӟым уже асьсэлэсь кужымзэс понӥзы студентъёслэн отрядъёссы но. Мон та ярдуръёсы ялан вуылӥ но тодӥсько — капчи нокинлы но ӧй вал. Пӧсь вал куазь но, уж но. Трос секыт ужез вал. Но тӥ туж умой ужады. Лэсьтӥськисьёслы бере кылёнэз палэнтыны юрттӥды но возьматӥды, егитъёс пӧртэм ужпумъёсты вормо шуыса. Тӥляд ужамды адӟиське. Сое трос сюрс квадрат метръёсын но кӧня ке сю кубометр музъем но бетон ужъёсын мертаны луоно», — вазиськиз стройотрядъёслэн ёзчиоссылы Удмуртилэн тӧроез. Александр Соловьёв студентъёслы ужамзы понна тау кариз но таукарон гожтэтъёс сётӥз. Студентъёслэн отрядъёсазы 142 адями ужаз. Соос 8 улосвылъёсысь вуизы: Марий Элысь, Татарстанысь, Пенза, Свердловск, Томск но Челябинск улосвылъёсысь, Пермь шаерысь но Удмуртиысь. 2 толэзь ӵоже студентъёс 25 сюрс квадрат метр сюрес бамалъёсты кылдытӥзы, 10 сюрс квадрат метр Рено матрасъёсты пуктӥзы, 5 сюрс квадрат метр геоматъёс тыризы, 20 сюрс квадрат метр жагез утялтӥзы. Стройотрядъёслэн ёзчиоссы озьы ик штукатур-малярлэсь ужзэ быдэсъязы, бетон но музъем ужен выризы. Александр Соловьёв тодэ вайытӥз, выжез усьтон 19-тӥ куартолэзьлы чакламын шуыса. Элькун тӧролэн верамезъя, выж дорозь сюресъёсты тупатон ужъёс юнматэм тупанкылъёсъя мыно, нырысетӥ 200 миллион манет со понна висъямын ни. Али сюресчиос Тарасово-Сарапул сюресэз выльдон борды басьтӥськизы. Тодэ вайытом, Удмуртиысь кивалтэт концессионер понна Кам выж вылтӥ потон тужгес бадӟымзэ дунэз юнматӥз. Пичи машинаос понна со 326 манет луоз. Тегъёс: Мерлык Камбарка студентъёс Удмуртия АлександрСоловьёв  